Predkladacia správa

Programové rozpočtovanie je spôsob prípravy návrhu výdavkov štátneho a perspektívne aj verejného rozpočtu, ktorého zámerom je zabezpečiť účelné a efektívne použitie týchto výdavkov a zvýšiť zodpovednosť správcov rozpočtových kapitol za výdavky štátneho rozpočtu. Programy predstavujú nový pohľad na výdavky štátneho rozpočtu, ktorý rozširuje doteraz zaužívané rozpočtovanie vo funkčnej a ekonomickej klasifikácii o rozpočtovanie na konkrétne ciele, merateľné stanovenými  ukazovateľmi.

Vychádzajúc z uvedených aspektov vláda SR v  roku 2001 prijala v  rámci uznesenia vlády č. 525,  aj úlohy súvisiace s implementáciou programového rozpočtovania a schválila harmonogram prác do roku 2004. V súlade s týmto harmonogramom boli v roku 2001 a 2002 dokončené programové štruktúry desiatich rozpočtových kapitol a v roku 2002 začala práca na programových štruktúrach ostatných rozpočtových kapitol. Ukončenie tejto etapy sa predpokladá v prvom štvrťroku 2003, tak aby návrh štátneho rozpočtu na rok 2004 mohol byť zostavený  aj v plnej programovej štruktúre.  

 V predchádzajúcom období predkladali jednotlivé ministerstvá na rokovanie vlády návrh programov individuálne. Na rozdiel od takéhoto postupu predkladá ministerstvo financií vláde na schválenie všetky programy rozpočtových kapitol v jednom materiáli. Sleduje sa tým zvýšenie prehľadnosti celkovej štruktúry výdavkov rozpočtovaných v programoch a efektívnejšie schvaľovanie programov na rokovaní vlády SR. Ministerstvo financií sumarizovalo predložené podklady rozpočtových kapitol. Za vypracovanie programovej štruktúry je zodpovedný príslušný správca rozpočtovej kapitoly. 

Podľa harmonogramu plnenia projektu „Programové rozpočtovanie“ v roku 2003 v plnej programovej štruktúre rozpočtuje výdavky deväť kapitol: Ústavný súd SR, Najvyšší súd SR, Ministerstvo obrany SR, Ministerstvo vnútra SR, Ministerstvo školstva SR, Ministerstvo pôdohospodárstva SR, Ministerstvo dopravy, pôšt a telekomunikácií SR, Ministerstvo zdravotníctva SR a Slovenská akadémia vied. Ministerstvo práce, sociálnych vecí a rodiny SR tiež pripravovalo programovú štruktúru kapitoly počas roka 2002. Na základe uznesenia vlády SR č. 1207/2002 (z dôvodu prípravy viacero legislatívnych zmien, ktoré by ovplyvnili programový rozpočet kapitoly) bola však úloha spracovať rozpočet kapitoly v plnej programovej štruktúre odložená do roku 2004. Ostatné rozpočtové kapitoly rozpočtujú v programoch najmä výdavky určené na spolufinancovanie projektov PHARE, ISPA a SAPARD, výdavky na program PRENAME a na výstavbu služobných bytov. Väzba na schválené výdavky rozpočtových kapitol na rok 2003 je zabezpečená tým, že kapitoly zosúladili už pripravené programy s limitmi. 
	
Ministerstvo financií počas prípravy rozpočtu podľa programov metodicky usmerňovalo rozpočtové kapitoly. Presadzovalo najmä postupy, aby sa výdavky kapitol neatomizovali do veľkého množstva  programov, resp. nižších častí programovej štruktúry s malým objemom výdavkov. Pripomienky smerovali aj k snahe kapitol vytvárať programovú štruktúru s priamou väzbou na ich organizačnú štruktúru. Osobitná pozornosť sa venovala formulácii merateľných efektov pri realizácii programov.

Výsledné návrhy programov deviatich rozpočtových kapitol boli podrobené kritickej analýze, ktorá ukázala, že zmena uvažovania o rozpočtových výdavkoch v zmysle prepojenia výdavkov s výsledkami ich vynaloženia, o čo pri programovom rozpočtovaní ide, si vyžiada určitý čas. Ako metodicky najobtiažnejšia sa ukázala najmä tvorba cieľov a stanovovanie merateľných ukazovateľov. Vo viacerých prípadoch boli merateľné ukazovatele navrhnuté buď nesprávne, alebo neboli doplnené o hodnoty, ktoré sa majú dosiahnuť. Takéto merateľné ukazovatele nie sú v predkladanom materiáli uvedené. Pri návrhoch sa nepodarilo dostatočne zohľadniť skutočnosť, že plnenie stanovených cieľov sa bude vyhodnocovať, a preto pri tvorbe merateľného ukazovateľa je potrebné prihliadať na jeho štatistické sledovanie v predošlých rokoch. Okrem toho, rozpočtové kapitoly predložili návrh programových štruktúr, pre ktoré je charakteristická prílišná atomizácia a drobenie výdavkov (napr. kapitola SAV,  ktorej programová štruktúra sa predkladá len do úrovne podprogramov, vzhľadom na veľký počet projektov a prvkov).

Časová napätosť zostavovania návrhu štátneho rozpočtu a nadväzne na to i programov rozpočtových kapitol nevytvára dostatočný časový priestor na to, aby boli programy na rok 2003 ďalej dopracované. Vzhľadom na  uvedené kritické pripomienky odporúča sa schváliť len základnú schému výdavkov na programy na rok 2003 podľa prílohy k uzneseniu vlády. Podrobný materiál obsahujúci programové štruktúry rozpočtových kapitol vrátane cieľov a merateľných ukazovateľov sa odporúča vziať na vedomie. Ministerstvo financií spoločne s rezortmi a odbornou poradenskou infraštruktúrou bude ďalej analyzovať doterajšie skúsenosti z metodického aj realizačného hľadiska tak, aby programy pre rok 2004 v plnom rozsahu spĺňali svoj účel. Ministerstvo financií v súčasnosti intenzívne pripravuje nové prístupy k programovému rozpočtovaniu. Takýto postup umožní zachovanie kontinuity procesu programového rozpočtovania. 

Prínosom materiálu je okrem iného to, že rozširuje poznatky o vecnom použití výdavkových limitov rozpočtových kapitol. Vykonané práce na programovom rozpočtovaní  umožnili v rámci rozpočtového informačného systému vybudovať postupy,  potrebné na elektronické spracovanie programov. Taktiež sa posilnilo prepojenie programového rozpočtovania s postupmi bezprostredného zostavenia návrhu štátneho rozpočtu (podľa ekonomickej, resp. funkčnej klasifikácie).

	Materiál nebol predmetom medzirezortného pripomienkového konania, pretože obsahuje rozpracovanie už vládou schválených skutočností. Autormi podkladov sú jednotlivé rozpočtové kapitoly, s ktorými ministerstvo financií konzultovalo najmä väzby programov na rozpočet výdavkov podľa ekonomickej a funkčnej klasifikácie a v prípade potreby odstránilo nezrovnalosti.